
Regulament privind organizarea păşunatului
şi exploatarea pajiştilor aflate  în proprietatea privată a comunei Vărbilău


CAPITOLUL I
Dispoziţii generale
Art. 1  (1) Pentru punerea ȋn valoare a suprafeţelor de pajişti, obiectivul fundamental este sporirea producţiei totale de masă verde şi a calităţii acesteia, ȋn concordanţă cu creşterea eficienţei economice a exploatării animalelor.
(2) Obiectivele specifice sunt:
a) creşterea cantitativă a producţiei de masă verde şi fân pe ȋntreaga suprafaţă de păşuni şi fâneţe;
b) creşterea valorii nutriţionale a covorului erbaceu, care să asigure o hrănire echilibrată şi eficientă a diferitelor categorii de animale din speciile bovine, caprine şi ovine, pentru obţinerea de produse zootehnice nepoluate şi o bună stare de sănătate a animalelor;
c) realizarea ȋntregului necesar anual de seminţe de leguminoase şi graminee perene, specifice ameliorării suprafeţelor de pajişti;
d) dezvoltarea acţiunilor de cercetare ştiinţifică, legate de producerea de noi soiuri de plante specifice pajiştilor, efectuarea lucrărilor de regenerare, fertilizare şi ȋntreţinere, combaterea eroziunii şi excesului de umiditate, lucrări de irigaţii pe pajişti, precum şi utilizarea eficientă a producţiei de masă verde şi fânuri;
e) aplicarea tehnologiilor de producţie, specifice fiecărei zone naturale, pe baza devizelor ȋntocmite, beneficiind de aceleaşi condiţii de finanţare şi creditare aplicate celorlalte culturi din sectorul vegetal.
Art. 2 (1) Prevederile prezentului Regulament stabilesc drepturile şi obligaţiile deţinătorilor de animale privind regimul de păşunat precum şi reguli de exploatare a pajiştilor.
(2) Regulamentul stabileşte obligaţiile deţinătorilor de animale, persoane fizice şi juridice privind ȋnregistrarea animalelor deţinute ȋn gospodărie la registrul agricol.

CAPITOLUL II
Organizarea păşunatului
Art. 3 Păşunatul animalelor pe teritoriul administrativ al comunei Vărbilău se execută numai sub formă organizată. Orice altă formă de păşunat a animalelor se consideră păşunat clandestin şi contravine prevederilor prezentului regulament.
Art. 4 Ȋn scopul asigurării unui păşunat raţional pe tot parcursul anului, se va ţine cont de capacitatea de păşunat, ciclu de păşunat, ȋncărcătura optimă.
Art. 5 Termenii şi expresiile de mai jos au următoarele semnificaţii:
a) Capacitatea de păşunat se referă la populaţia maximă pe care o pajişte o poate susţine pe termen nelimitat; numărul de animale care pot fi hrănite pe ȋntreg sezonul de păşunat de pe un hectar de pajişte la care se cunoaşte producţia de furaje disponibilă.
b) Ciclu de păşunat se referă la numărul de zile ȋn care animalele păşunează efectiv pe o suprafaţă de pajişte, precum şi la timpul scurs de la scoaterea animalelor de pe teren şi până la introducerea lor la păşunat pe aceeaşi suprafaţa.
c) Ȋncărcătura optimă se referă la numărul de UVM/hectar (unitate vită mare) calculat ȋn funcţie de producţia vegetală şi cerinţele nutriţionale ale animalelor fără a produce daune compoziţiei floristice şi faunei sălbatice.
Art. 6 (1) Trebuie să se ţină cont de preferinţele alimentare ȋnnăscute sau dobândite ale animalelor pentru consumul selectiv al plantelor ȋn funcţie de conţinutul ȋn substanţe nutritive, arome, toxine, etc (palatabilitate).
(2) Păşunatul excesiv sau suprapăşunatul trebuie evitat deoarece acesta conduce la reducerea utilităţii, productivităţii şi biodiversităţii pajiştilor.
Art. 7 (1) Pentru a realiza utilizarea optimă şi durabilă a pajiştilor, managementul păşunatului se face:
a) cu un număr suficient de animale care să utilizeze pe deplin masa verde disponibilă cu asigurarea cerinţelor nutriţionale ale alimentelor;
b) prin organizarea păşunatului continuu sau pe tarlale;
c) prin respectarea timpului de ȋncepere al păşunatului ȋnainte de uscarea primei frunze care apare la speciile necesare pentru păşunat;
d) prin asigurarea monitorizării păşunatului şi oprirea acestuia ȋnainte de a se ajunge la limitele critice pentru plante, ȋnălţime minimă şi grad de acoperire a solului;
e) prin evaluarea cu precizie a perioadei de odihnă ȋnainte de următoarea perioadă de păşunat, prin monitorizarea ratelor de creştere a ierburilor.
(2) Numărul de animale care păşunează este influenţat de rata de creştere a plantelor, de hrana suplimentară şi de cerinţele nutritive ale fiecărei rase şi categorii de animale.
(3) Deciziile cu privire la numărul de animale care pasc, se stabilesc ȋn funcţie de:
a) rata anuală de creştere a plantelor şi curba de variaţie din anii anteriori;
b) variabilitatea de creştere a pajiştii pe bază de date istorice şi meteorologice;
c) necesarul de furaje pentru fiecare categorie de animale şi stare fiziologică.
Art. 8 (1) Planificarea succesiunii de păşunat a tarlalelor se face astfel ȋncât pajiştea să rămână ȋn limitele productive stabilite cantitativ şi calitativ. Pentru a preveni reducerea                       potenţialului productiv al pajiştii şi afectarea calităţii acesteia se planifică păşunatul tuturor tarlalelor.
(2) Pentru a preveni păşunatul excesiv, care conduce la reducerea ratei de refacere a păşunii, scăderea producţiei de iarbă şi a cantităţii de iarbă consumată de animale ȋn ciclurile următoare de păşunat, trebuie să se asigure o densitate optimă pe ȋntreaga suprafaţă.
(3) Orice nerespectare ȋn gestionarea pajiştilor produce reduceri cantitative şi calitative de masă verde şi creşte riscul degradării păşunii. 
Art. 9 (1) Ȋnceperea păşunatului se face ȋn funcţie de condiţiile pedoclimatice şi de gradul de dezvoltare a covorului ierbos; ȋnceperea mai devreme poate afecta perioada de regenerare, sănătatea şi supravieţuirea plantelor.
(2) Perioada de păşunat începe pe 15 mai şi se termină pe 30 octombrie în fiecare an, conform proiectului de amenajament pastoral. Această perioadă de păşunat este importantă pentru refacerea covorului vegetal de pe păşune.
Art. 10 (1) Utilizatorii de pajişti au obligaţia să respecte ȋncărcătura minimă de animale pe hectar de 0,3 UVM şi maxim 1 UVM. La o densitate sub nivelul minim stabilit animalele consumă selectiv plantele, promovează performanţe economice individuale, dar acest fapt nu conduce la productivitate maximă de produse animaliere pe hectar.
(2) Ȋncărcătura redusă de animale pe pajişte conduce la:
- nerealizarea potenţialului economic al pajiştii;
- pajiştilor care nu sunt utilizate li se modifică compoziţia floristică şi le scade productivitatea;
- unele specii de plante furajere dorite pot fi ȋnlocuite de altele fără valoare nutritivă;
- biodiversitatea se reduce datorită păşunatului redus.
(3) Depăşirea ȋncărcăturii optime de animale pe pajişte conduce la:
- performanţe economice şi productive reduse ale animalelor;
- furaje de calitate inferioară şi cantitate redusă;
- ȋnlocuirea plantelor furajere cu valoare nutritivă mare cu specii mai puțin valoroase;
- apariţia şi creşterea golurilor ȋn zonele de păşunat preferate;
- ȋmbogăţirea focalizată cu fertilizanţi prin eliminarea dejecţiilor de către animale;
- introducerea de alte specii de plante care nu cresc ȋn mod tradiţional ȋn zonă provenite de la furajarea suplimentară cu fân sau alte seminţe;
- distrugerea vegetaţiei şi a texturii solului prin călcarea de către animale şi prin transportul de furaje suplimentare.
Art. 11 (1) Numărul de animale (UVM/ha) trebuie să fie suficient pentru a asigura utilizarea maximă a producţiei de masă verde, menţinând ȋn acelaşi timp sustenabilitatea pe termen lung a pajiştii.
(2) Utilizatorul ȋnregistrează ȋn registrul exploataţiei suprafaţa totală de pajişti permanente şi numărul mediu anual de UVM menţinut ȋn exloataţie pentru a calcula densitatea pe unitatea de suprafaţă a animalelor.
(3) Pentru determinarea producţiei se foloseşte metoda directă a cosirilor repetate.
Art. 12 Pentru utilizarea raţională a păşunii se va calcula încărcătura optimă la ha conform Ordinului ministrul agriculturii si dezvoltării rurale nr. 544/2013 privind metodologia de calcul al încărcăturii optime de animale pe hectar de pajişte. 
Art. 13 (1) Necesarul zilnic pentru 1 UVM este de 65 kg de masă verde/zi/cap pentru 1 UVM.
(2) Accesul la păşunat se permite de la data când se poate asigura hrana pentru animale, urmând a fi stabilită anual şi este de aproximativ 160 zile calendaristice. 
Art. 14 (1) Pentru a evita degradarea pajiştilor permanente se respectă următoarele reguli:
· menţinerea densităţii optime a animalelor stabilite pe baza producţiei vegetale;
· reducerea numărului de animale când productivitatea pajiştilor scade;
· reducerea numărului de animale pe pajiştile cu arbori – dacă este frecvent afectată coaja copacilor/copaci tineri/puieţi.
(2) Se evită păşunatul cu număr mare de animale care depăşeşte capacitatea de păşunat pentru a preveni restricţionarea creşterii speciilor de plante tipice zonei şi care se ȋnmulţesc prin autoȋnsămânţare, pierderea calităţii şi a diversităţii vegetaţiei naturale şi seminaturale.
Art. 15 (1) Deţinătorii de animale pot ȋnchiria o suprafaţă de păşune, corespunzător numărului de animale pe care le deţin - ȋnregistrate ȋn registrul agricol, pe o perioadă de 10 ani, cu respectarea perioadei de păşunat a fiecărui an.
(2) Contractul de ȋnchiriere poate fi prelungit pentru o perioadă egală cu cel mult durata sa iniţială, ţinând cont de respectarea clauzelor contractuale, valoarea investiţiilor efectuate de către locatar pe pajişte şi altele asemenea, cu condiţia ca prin prelungire să nu se depăşească termenul maxim de 10 ani prevăzut de Ordonanţa de urgenţă a Guvernului nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991.
Art. 16 Lucrările de ȋntreţinere a păşunilor se vor efectua de către crescătorii de animale care le folosesc. Condiţiile şi nivelul acestor lucrări sunt cuprinse ȋn contractul de ȋnchiriere.
Art. 17 Este interzis păşunatul pe toată perioada anului pe fâneţele şi culturile agricole de pe teritoriul comunei.
Art. 18 Este interzisă deplasarea animalelor nesupravegheate spre şi dinspre păşune pe drumurile comunale şi judeţene.
Art. 19 (1) Proprietarii de stână sunt obligaţi să deţină în jurul stânei doar câini care poartă jujeu. 
(2) Este interzisă utilizarea la paza turmei a câinilor din rase cu potenţial agresiv ridicat, conform legislaţiei în vigoare, sau a metişilor din aceste rase. 
(3) Este interzisă utilizarea la paza turmei a câinilor din rase de vânătoare sau a metişilor cu câini din rase de vânătoare. 
(4) Câinii ciobăneşti care dovedesc o agresivitate crescută faţă de oameni, riscând să pună în pericol siguranţa, sănătatea sau integritatea corporală a necunoscuţilor, vor fi purtaţi în lesă sau cu botniţă în locurile frecventate de oameni sau vor fi folosiţi la paza stânei sau târlei. 

CAPITOLUL III
Drepturile si obligațiile locatarului
Art. 20 Drepturile locatarului sunt: să exploateze în mod direct, pe riscul și pe răspunderea sa, pajiștile care fac obiectul contractului de închiriere, cu respectarea prevederilor legale în materie și a amenajamentului pastoral;
Art. 21 Obligaţiile locatarului sunt:
a) să asigure exploatarea eficace în regim de continuitate şi de permanenţă a pajiştilor ce fac obiectul contractului de ȋnchiriere;
b) să aplice pe fiecare parcelă acţiunile tehnice cuprinse în Amenajamentul Pastoral ce va constitui anexă la contractul de închiriere;
c) să nu subȋnchirieze terenul ce face obiectul contractului de ȋnchiriere;
 d) să plătească chiria la termenele stabilite; 
e) să respecte cel puţin încărcătura minimă de 0,3 UVM/ha şi maxim 1 UVM/ha în oricare din zile din perioada de păşunat; 
f) să comunice în scris primăriei, în termen de 5 zile, de la vânzarea animalelor sau a unora dintre acestea, în vederea verificării respectării încărcăturii minime de 0,3 UVM/ha şi maxim 1 UVM/ha în oricare din zile din perioada de păşunat; 
g) să păşuneze animalele exclusiv pe terenul închiriat;
h) să practice un păşunat raţional pe grupe de animale şi pe tarlale; 
i) să introducă animalele la păşunat numai în perioada de păşunat stabilită; 
j) să nu introducă animalele la păşunat în cazul excesului de umiditate a pajiştii;
k) să realizeze pe cheltuiala sa lucrări de curăţare a vegetaţiei invazive, de eliminare a buruienilor toxice şi a excesului de apă, de fertilizare; 
l) să respecte bunele condiţii agricole şi de mediu, ȋn conformitate cu prevederile legale ȋn vigoare;
 m) să restituie locatorului, în deplină proprietate, bunurile de retur, în mod gratuit şi libere de orice sarcini, la încetarea contractului de închiriere prin ajungere la termen; 
n) să restituie proprietarului suprafaţa de pajişte ce face obiectul contractului ȋn condiţii cel puţin egale cu cele de la momentul ȋncheierii contractului;
o) să nu utilizeze ȋn alte scopuri subvenţia acordată pentru lucrări de ȋmbunătăţire şi ȋntreţinere a pajiştilor ȋn scopul menţinerii potenţialului productiv al păşunilor (fapt ce constituie infracţiune);
p) să nu schimbe destinaţia suprafeţei de islaz ȋn alte categorii de folosinţă;
q) să folosească ȋn condiţii corespunzătoare toate dotările de pe păşune;
r) să ȋnregistreze efectivele de animale ȋn registrul agricol;
s) să declare toate animalele care păşunează pe suprafaţa de teren atribuită conform contractului;
ş) să păstreze ȋn bună stare şi să nu depoziteze gunoaie, resturi menajere sau alte materiale pe păşunea atribuită sau pe alte păşuni;
t) să urmărească ca nici o altă persoană să nu depoziteze gunoaie, resturi menajere sau alte materiale pe păşune;
ţ) să nu circule cu mijloace de transport, inclusiv cu atelaje care cauzează deterioararea pajiştilor;
u) să nu introducă pe pajişti alte specii de animale decât cele stabilite prin amenajamentele pastorale;
v) să respecte graficul de păşunat şi repartizarea suprafeţelor specificate ȋn contract;
w) să ȋndeplinească toate obligaţiile stipulate ȋn contractul de ȋnchiriere;
x) să achite impozitele și taxele locale, conform prevederilor Codului fiscal .

CAPITOLUL IV
Drepturile şi obligaţiile locatorului
Art. 22 Drepturile locatorului sunt:
 a) să inspecteze suprafeţele de pajişti închiriate, verificând respectarea obligaţiilor asumate de locatar. Verificarea se va efectua numai cu notificarea prealabilă a locatarului și în prezența acestuia.
 b) să predea pajiştea locatarului, indicându-i limitele, precum şi inventarul existent, pe bază de proces-verbal; 
c) să solicite utilizatorului situaţia lucrărilor realizate, cu valoarea exactă a acestora şi devizul aferent, conform legislaţiei în vigoare; 
d) să îşi dea acordul pentru lucrările ce urmează a fi executate de locatar pe pajişte anual și să stabilescă suprafețele ce fac obiectul lucrărilor; 
e) să participe la recepţionarea lucrărilor executate de către locatar pe pajişte şi să confirme prin semnătură executarea acestora.
Art. 23 Obligaţiile locatorului sunt: 
a) să pună la dispoziţia crescătorului de animale, suprafaţa de teren care face obiectul prezentului contract; 
b) să nu îl tulbure pe locatar în exerciţiul drepturilor rezultate contractul de închiriere; 
c) să nu modifice în mod unilateral contractul de închiriere, în afară de cazurile prevăzute expres de lege; 
d) să notifice locatarului apariţia oricăror împrejurări de natură să aducă atingere drepturilor locatarului;
e) să constate şi să comunice locatarului orice atenţionare referitoare la nerespectarea clauzelor prezentului contract. 
Art. 24 Ȋn conformitate cu H.G.1064 /2013 privind aprobarea Normelor metodologice pentru aplicarea prevederilor O.U.G. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, pe pajişti se pot amplasa:
a) adăposturi pentru animale, anexe pentru mulsul sau tunsul animalelor, penru depozitarea furajelor;
b) surse de apă potabilă.
Art. 25 Responsabilitatea pentru respectarea bunelor condiţii agricole şi de mediu revine exclusiv utilizatorilor care deţin contracte de ȋnchiriere a pajiştilor. De asemenea paza pajiştilor se asigură de către utilizatori.
Art. 26 Utilizatorii de pajişti sunt obligaţi să permită accesul personalului ȋmputernicit pentru controlul respectării regimului pastoral sau a normelor tenice specifice după caz, după ȋnştiinţarea prealabilă a acestora.
Art. 27 Pentru prevenirea păşunatului timpuriu se vor efectua controale pe păşuni de către echipe formate din reprezentanţi ai primăriei.

CAPITOLUL V
Contravenţii şi sancţiuni
Art. 28 (1) Constituie contravenţii următoarele fapte:
a) păşunatul neautorizat sau introducerea animalelor pe pajişti ȋn afara perioadei de păşunat;
b) introducerea pe pajişti a unor specii de animale, altele decât cele stabilite prin contract;
c) neȋndeplinirea de către deţinătorii sau utilizatorii de pajişti a obligaţiilor prevăzute ȋn contract;
d) circulaţia pe pajişti cu orice alte mijloace de transport, inclusiv cu atelaje, altele decât cele folosite pentru activităţi agricole de către cel care utilizează pajiştea, cu excepţia circulaţiei cu orice mijloace de transport ȋn situaţii de urgenţă generate de calamităţi, accidente de orice natură, precum şi cu autovehicule, motociclete şi ATV-uri sau mopede ȋn vederea organizării de activităţi sportive, de recreere şi turism, cu acordul deţinătorului sau al utilizatorului, ȋn condiţiile legii;
e) nerespectarea bunelor condiţii agricole şi de mediu;
f) arderea vegetaţiei pajiştilor fără respectarea prevederilor legislaţiei ȋn vigoare;
g) concesionarea/ȋnchirierea pajiştilor aflate ȋn domeniul privat al comunei unor persoane care nu sunt ȋndreptăţite potrivit prevederilor legale;
h) amplasarea pe pajişte a altor obiective de investiţii decât cele prevăzute de lege;
i) scoaterea din circuitul agricol a terenurilor având categoria de folosinţă pajişte (schimbarea categoriei de folosinţă) fără aprobările legale ȋn vigoare.
(2) Contravenţiile prevăzute la alin. (1) se sancţionează după cum urmează:
a) cu amendă de la 3.000 lei la 6.000 lei pentru persoana fizică, respectiv cu amendă de la 10.000 lei la 20.000 lei pentru persoana juridică, faptele prevăzute la lit. f);
b) cu amendă de la 500 lei la 1.000 lei pentru persoana fizică, respectiv cu amendă de la 4.000 lei la 8.000 lei pentru persoana juridică, faptele prevăzute la lit. a), d), şi e);
c) cu amendă de la 250 lei la 500 lei pentru persoana fizică, respectiv cu amendă de la 2.000 lei la 4.000 lei pentru persoana juridică, faptele prevăzute la lit. b) şi c);
d) cu amendă de la 5.000 lei la 10.000 lei, faptele prevăzute la lit. g) -i).
(3) Contravenţia prevăzuta la alin. (1) lit. i) se sancţionează şi cu sancţiunea complementară constând ȋn desfiinţarea lucrărilor şi aducerea terenului ȋn starea iniţială pe cheltuiala contravenientului.
Art. 29 (1) Constatarea contravenţiilor şi aplicarea sancţiunilor se fac de către persoanele ȋmputernicite de structurile centrale şi locale cu atribuţii ȋn domeniu, aflate ȋn subordinea Ministerului Agriculturii şi Dezvoltării Rurale, de către primar şi persoanele ȋmputernicite de acesta.
(2) Constatarea contravenţiilor şi aplicarea sancţiunilor pentru faptele prevăzute la art. 28 alin. (1) lit. d) şi f) se fac şi de către personalul din cadrul Jandarmeriei Române, precum şi de către ofiţerii şi subofiţerii din cadrul serviciilor de urgenţă profesioniste.
(3) Sumele provenite din aplicarea amenzilor prevăzute la art. 28 alin. (2) se fac venit la bugetul de stat sau la bugetul local, după caz.
Art. 30  Prevederile art. 28 şi 29 referitoare la contravenţii se completează cu dipoziţiile Ordonanţei Guvernului nr. 2/2001 privind regimul juridic al contravenţiilor, cu modificările şi completările ulterioare.

CAPITOLUL VI
Dispoziţii finale şi tranzitorii
Art. 31 Lucrările de ȋnteţinere a pajiştilor şi a utilităţilor zoopastorale se vor efectua de către crescătorii de animale care le folosesc. Condiţiile şi nivelul acestor lucrări sunt cele prevăzute ȋn extrasele de la amenajamentul pastoral şi vor fi preluate ȋn anexele la contractele de ȋnchiriere.
Art. 32 (1) Toate obligaţiile privind protecţia mediului, stabilite conform legislaţiei ȋn vigoare pe parcursul derulării contractului de ȋnchiriere, cad ȋn sarcina locatarului, motiv pentru care acesta va obţine pe cheltuiala sa avize, acorduri şi autorizaţii de funcţionare pe care are obligaţia să le respecte. 
(2) Nerespectarea acestora atrage după sine sancţionarea şi/sau aplicarea de amenzi contravenţionale de către factorii interesaţi.
Art. 33 Ȋnainte de ieşirea la păşunat se va face controlul sanitar-veterinar al animalelor.
Art. 34 Chiriaşul este obligat să asigure protecţia persoanelor care circulă ȋn zonele ȋnchiriate, ȋmpotriva animalelor din ferma.
Art. 35 Evidenţa contractelor de ȋnchiriere a terenurilor cu destinaţie de păşune, va fi asigurată de compartimentul impozite şi taxe locale ȋn ceea ce priveşte obligaţiile financiare. Pentru celelalte obligaţii stabilite ȋn sarcina chiriaşului, salariaţii din cadrul compartimentului agricol şi cadastru, sunt obligaţi să urmărească respectarea acestora şi să furnizeze toate datele şi informaţiile necesare urmăririi acestor contracte.
Art. 36 Ȋncălcarea dispoziţiilor legale privind utilizarea de către crescătorii de animale  a păşunilor proprietate privată a comunei Vărbilău se sancţionează conform O.U.G. nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, cu modificările şi completările ulterioare şi a altor acte normative care reglementează organizarea şi exploatarea pajiştilor.
Art. 37 Primarul comunei Vărbilău, prin aparatul de specialitate, va lua măsurile ce se impun, astfel ȋncât cele reglementate prin prezentul regulament să se aplice la nivelul comunei Vărbilău, raportat şi la dispoziţiile cuprinse ȋn legile speciale care au stat la baza stabilirii acestor reglementări.
Art. 38 Modificarea prezentului Regulament se poate face ori de câte ori se consideră necesar, prin hotărâre a Consiliului Local Vărbilău. 



Întocmit,
Costache Mirela

